13.0 ข้อมูลอื่นที่เกี่ยวข้อง

13.1 ปัจจัยที่อาจมีผลกระทบต่อผู้ถือหุ้น

  13.1.1 การจัดอันดับความน่าเชื่อถือของบริษัทฯ

  ในวันที่ 9 สิงหาคม 2545 บริษัท ทริสเรทติ้ง ได้ประกาศผลอันดับความน่าเชื่อถือของบริษัททีพีไอ
  โพลีน เป็นระดับ “BBB-” (Triple B Minus) ซึ่งเป็นระดับ Investment Grade
  ภายใต้เงื่อนไขที่บริษัทฯ จะสามารถจัดโครงสร้างทุนใหม่ได้สำเร็จ
  โดยอันดับเครดิตขึ้นอยู่กับความสามารถของบริษัทฯในการบรรลุเงื่อนไข ดังต่อไปนี้

  1. บริษัทฯ จะต้องเพิ่มทุนไม่ต่ำกว่า 180 ล้านดอลลาร์สหรัฐ

  2. บริษัทฯ จะต้องใช้เงินที่ได้จากการเพิ่มทุนในครั้งนี้จ่ายคืนเงินกู้จำนวน 219
  ล้านดอลลาร์สหรัฐ และดอกเบี้ยค้างจ่ายจำนวน 30 ล้านดอลลาร์สหรัฐ
  โดยจ่ายที่อัตราส่วนลดร้อยละ 18

  3. เจ้าหนี้ของบริษัทฯ ทำการแปลงดอกเบี้ยค้างจ่ายจำนวน 120 ล้านดอลลาร์สหรัฐให้เป็นทุน

  4. ผู้สอบบัญชีของบริษัทฯ สามารถแสดงความเห็นต่องบการเงินของบริษัทฯ
  ได้โดยไม่มีการเปลี่ยนแปลงตัวเลขทางการเงินย้อนหลังอย่างมีนัยสำคัญ

  นอกจากนี้ การจัดอันดับความน่าเชื่อถือของบริษัทฯ จะเปลี่ยนเป็นระดับ BBB (Triple B
  Straight) ซึ่งเป็นระดับ Investment Grade เช่นกัน
  โดยอันดับเครดิตขึ้นอยู่กับความสามารถของบริษัทฯในการบรรลุเงื่อนไข ดังต่อไปนี้

  1. บริษัทฯ จะต้องเพิ่มทุนไม่ต่ำกว่า 375 ล้านดอลลาร์สหรัฐ

  2. บริษัทฯ จะต้องใช้เงินที่ได้จากการเพิ่มทุนในครั้งนี้จ่ายคืนเงินกู้จำนวน 450
  ล้านดอลลาร์สหรัฐ และดอกเบี้ยค้างจ่ายจำนวน 150 ล้านดอลลาร์สหรัฐ

  3. ผู้สอบบัญชีของบริษัทฯ สามารถแสดงความเห็นต่องบการเงินของบริษัทฯ
  ได้โดยไม่มีการเปลี่ยนแปลงตัวเลขทางการเงินย้อนหลังอย่างมีนัยสำคัญ

  ทั้งนี้
  หากภายหลังผู้สอบบัญชีสามารถแสดงความเห็นต่องบการเงินและมีการเปลี่ยนแปลงข้อมูลทางการเงินที่สำคัญก็อาจมีการเปลี่ยนแปลงอันดับเครดิตใหม่

  รายละเอียดรายงานอันดับความน่าเชื่อถือแสดงในเอกสารแนบ 7

13.1.2 ผลกระทบต่องบดุลของบริษัทฯ กรณีมีการเพิ่มทุนจำนวนอย่างน้อย 180 ล้านเหรียญสหรัฐ

  บริษัทฯ ได้จัดเตรียมแบบจำลองงบดุลรวม (Profoma) ของบริษัทฯ ณ 30 กันยายน 2545
  ซึ่งมีรายการปรับปรุงภายใต้สมมติฐานดังนี้

  1. บริษัทฯ สามารถเพิ่มทุนจำนวนอย่างน้อย 180 ล้านเหรียญสหรัฐ

  2. นำเงินเพิ่มทุนไปชำระหนี้ซื้อคืนโดยมีส่วนลดให้แก่เจ้าหนี้จำนวน 175.5 ล้านเหรียญสหรัฐ

  3. บันทึกกำไรผลต่างของมูลหนี้เต็มกับจำนวนเงินที่ชำระหนี้ซื้อคืนจำนวนประมาณ 1,408.22
  ล้านบาท และกำไรในส่วนดอกเบี้ยค้างจ่าย (คำนวณถึงวันที่ 30 พฤศจิกายน 2542)
  ที่ได้รับการยกหนี้จำนวนประมาณ 1,594.12 ล้านบาท รวมเป็นกำไรทั้งสิ้น 3,002.34 ล้านบาท

  4. บริษัทฯ
  บันทึกกำไรจากการรับรู้ดอกเบี้ยผิดนัดชำระค้างจ่ายในส่วนของหนี้ซื้อคืนจำนวนประมาณ 447
  ล้านบาทเป็นรายได้

  5. แปลงดอกเบี้ยค้างจ่ายและค่าธรรมเนียมค้ำประกันค้างจ่าย (คำนวณถึงวันที่ 30 พฤศจิกายน
  2542) รวม 4,853.05 ล้านบาทเป็นทุน

  ทั้งนี้ บริษัทเคพีเอ็มจี ออดิท (ประเทศไทย) จำกัด
  ได้สอบทานแบบจำลองงบดุลรวมตามมาตรฐานการสอบบัญชีเกี่ยวกับการสอบทาน
  โดยการสอบทานมีขอบเขตจำกัดกว่าการตรวจสอบ
  การตรวจสอบนี้มีวัตถุประสงค์เพื่อให้ความเห็นต่อข้อสมมติฐานของผู้บริหาร ต่อรายการปรับปรุง
  และการนำรายการปรับปรุงดังกล่าวมาปรับเข้ากับข้อมูลทางการเงิน
  ดังนั้นผู้สอบบัญชีจึงไม่อาจแสดงความเห็นได้

  ผลกระทบต่อรายการทางบัญชีที่เกี่ยวข้องหลังจากการเสนอขายหุ้นสามัญแก่ประชาชนแล้วเสร็จ
  ตามแบบจำลองงบดุลรวมของบริษัทฯ ณ 30 กันยายน 2545 มีผลกระทบดังนี้

  ---------------------------------------------------------- ------------ --------------
                                                             มูลค่าตามบัญชี   

                                                             ล้านบาท       ล้านเหรียญสหรัฐ

  ส่วนของผู้ถือหุ้น ณ 30 กันยายน 2545                               13,262       304.9

  บวก: เงินทุนที่ระดมได้จากการเสนอขายหุ้นสามัญเพิ่มทุน                  7,827        180.0

  บวก: การแปลงดอกเบี้ยค้างจ่ายและค่าธรรมเนียมค้างจ่าย (คำนวณถึงวันที่ 30 4,853        111.6
  พฤศจิกายน 2542) เป็นทุน                                                    

  บวก:                                                       3,001        69.0
  กำไรจากการชำระหนี้ซื้อคืนในอัตราส่วนลดและการยกหนี้ส่วนดอกเบี้ยค้างจ่าย                

  บวก: กำไรจากการรับรู้ดอกเบี้ยผิดนัดชำระค้างจ่ายในส่วนของหนี้ซื้อคืน       447          10.3

  รวม                                                        29,390       675.8
  ---------------------------------------------------------- ------------ --------------

  หมายเหตุ : อัตราแลกเปลี่ยน ณ วันที่ 30 กันยายน 2545 ที่ 1 เหรียญสหรัฐเท่ากับ 43.48
  บาท

  ตารางข้างล่างนี้แสดงรายการเปรียบเทียบงบดุลรวมของบริษัทก่อนและหลังการปรับปรุงรายการ

(หน่วย : พันบาท)

+----------------------+--------------------+--------------------------+
| รายการ               | งบ ณ 30 กันยายน     | งบ ณ 30 กันยายน 2545      |
|                      | 2545               |                          |
|                      |                    | (แ                       |
|                      | (สอบทานแล้ว)        | บบจำลองงบดุลหลังการปรับปรุง) |
+----------------------+--------------------+--------------------------+
| สินทรัพย์รวม            | 66,735,594         | 67,006,437               |
+----------------------+--------------------+--------------------------+
| หนี้สินรวม              | 53,474,086         | 37,616,065               |
+----------------------+--------------------+--------------------------+
| ส่วนของผู้ถือหุ้น          | 13,261,508         | 29,390,372               |
+----------------------+--------------------+--------------------------+

  หมายเหตุ จำนวนหุ้นหลังจากการเพิ่มทุนให้แก่ประชาชนและการแปลงหนี้เป็นทุน
  จะคำนวณจากราคาเสนอขายที่ 17 บาทต่อหุ้น

  รายละเอียดแบบจำลองงบดุลรวม แสดงในเอกสารแนบ 8

  13.2 บุคคลอ้างอิง

  นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

  ชั้น 7 อาคารตลาดหลักทรัพย์แห่งประเทศไทย

  62 ถนนรัชดาภิเษก เขตคลองเตย

  กรุงเทพฯ 10110

  โทรศัพท์ (662) 359-1200-7 โทรสาร (662) 359-1259

  ที่ปรึกษากฎหมาย : บริษัท ที่ปรึกษากฎหมายสากล จำกัด

  175 อาคารสาธรซิตี้ทาวเวอร์ จำกัด ชั้น 18

  ถนนสาธรใต้ กรุงเทพฯ 10120

  โทรศัพท์ (662) 679-6005 โทรสาร (662) 679-6041-42

  ผู้ตรวจสอบบัญชี : นายนิรันดร์ ลีลาเมธวัฒน์ หรือ นายสุพจน์ สิงห์เสน่ห์ หรือ

นายณรงค์ หลักฐาน หรือ นายเทอดทอง เทพมังกร หรือ

นางวิไล บูรณกิตติโสภณ หรือ นางสาวนิตยา เชษฐโชติรส

  บริษัท เคพีเอ็มจี ออดิท (ประเทศไทย) จำกัด

  195 อาคารเอ็มไพร์ ชั้น 21 ถึง 22 ถนนสาทรใต้

  แขวงยานนาวา เขตสาทร กรุงเทพฯ 10120

  โทรศัพท์ (662) 677-2000 โทรสาร (662) 677-2222

  ที่ปรึกษาการเงิน : BLANCKAERT, MISSORTEN,SPAENHOVEN & CO.

  Meiseselaan 71, Avenue de Meysse 1020 Brussel – Bruxelles

Tel. : 02/268 08 35, 02/268 53 95 Fax : 02/268 39 87

  ที่ปรึกษาในการระดมทุน : บริษัท หลักทรัพย์ ซีมิโก้ จำกัด (มหาชน)

  ชั้น 15-17 อาคารลิเบอร์ตี้สแควร์

  เลขที่ 287 ถนนสีลม บางรัก กรุงเทพฯ 1050

  โทร (662) 695-5000 โทรสาร (662) 631 1709

  13.3 ข้อมูลอื่นที่เกี่ยวข้อง

13.3.1 ทีพีไอ โพลีน กับคุณภาพสิ่งแวดล้อม

  อนุรักษ์สิ่งแวดล้อม

  บริษัทฯ มีความมุ่งมั่นในการดำเนินธุรกิจ
  ควบคู่ไปกับการปรับปรุงและรักษาสิ่งแวดล้อมให้เป็นไปตามมาตรฐานที่กำหนดไว้อย่างต่อเนื่อง
  โดยถือเป็นความรับผิดชอบสำคัญของบริษัทฯ ดังจะเห็นได้จาก โรงงานปูนซีเมนต์
  ได้รับใบรับรองในระบบการจัดการด้านสิ่งแวดล้อม ISO 14001
  จากสถาบันรับรองมาตรฐานไอเอสโอ AJA EQS ประเทศอังกฤษ นอกจากนี้บริษัทฯ
  ยังได้รับอนุญาตประกอบกิจการ โรงงานประเภท 101
  ซึ่งสามารถรับกากอุตสาหกรรมจากโรงงานต่างๆ เพื่อกำจัดหรือทำลายได้ด้วยวิธีการเผา
  โดยใช้เตาเผาปูนเม็ดที่มีอุณหภูมิสูงถึง 1400°C
  ทำให้ลดปัญหาเรื่องกากอุตสาหกรรมภายในประเทศ จึงนับได้ว่าบริษัทฯ
  เป็นส่วนหนึ่งที่มีส่วนช่วยลดปัญหาสิ่งแวดล้อมของประเทศ

  โรงงานเม็ดพลาสติก ก็ได้ให้ความสำคัญกับสิ่งแวดล้อมทั้งภายในโรงงานและชุมชนโดยรอบ
  มีการบริหารงานตามหลักการบริหารสิ่งแวดล้อม โดยเริ่มจากการใช้เชื้อเพลิง ได้แก่ น้ำมันเตา
  ที่มีปริมาณ ซัลเฟอร์ต่ำ ซึ่งเป็นการลดปริมาณมลพิษจากแหล่งกำเนิดอย่างมีนัยสำคัญ
  และกระบวนการผลิตที่เป็นระบบปิดไม่ซับซ้อน จึงมีของเสียน้อยมาก มีการประหยัดพลังงาน
  มีการลดของเสียและนำกลับมาใช้ใหม่ เป็นผลทำให้เพิ่มมูลค่าและลดผลกระทบสิ่งแวดล้อม

  ด้วยการปฏิบัติตามหลักการบริหารสิ่งแวดล้อมอย่างเคร่งครัด
  ผลการตรวจวิเคราะห์คุณภาพสิ่งแวดล้อม ทั้งที่โรงงานปูนซีเมนต์และโรงงานเม็ดพลาสติก
  มีค่าอยู่ในเกณฑ์มาตรฐาน โดยได้จัดทำเป็นรายงานสรุปทุก 6 เดือน
  เพื่อเสนอต่อหน่วยงานราชการที่เกี่ยวข้อง

  ด้านหน่วยผลิตคอนกรีตผสมเสร็จที่ถนนพุทธมณฑลสาย 5 ก็ได้รับใบรับรองคุณภาพ ISO 14001
  จาก BVQI ซึ่งเป็นการรับรองมาตรฐานด้านการจัดการธุรกิจที่มีผลกระทบต่อสิ่งแวดล้อม

  ใส่ใจคุณภาพชีวิตและความปลอดภัย

  บริษัทฯ ได้ตระหนักถึงความสำคัญของคุณภาพชีวิตและความปลอดภัย
  ดังจะเห็นได้จากโรงงานผลิตเม็ดพลาสติกและหน่วยผลิตคอนกรีตผสมเสร็จ
  ได้รับการรับรองระบบมาตรฐาน มอก. 18001 จากสถาบัน รับรองมาตรฐานไอเอสโอ
  ซึ่งเป็นการรับรองมาตรฐานในระบบการจัดการอาชีวอนามัยและความ ปลอดภัย

  บริษัทฯ ยังมีโปรแกรมประเมินภาวะแวดล้อมในที่ทำงาน มีการบันทึกสถิติอุบัติเหตุและการซ้อมแผน
  ฉุกเฉินเป็นประจำ มีรถดับเพลิงและทีมดับเพลิงที่มีความพร้อม
  และมีศูนย์ควบคุมภาวะฉุกเฉินที่สามารถประสานงานเพื่อแก้ไขสถานการณ์กับหน่วยงานทั้งในและนอกได้อย่างทันท่วงที

  ทั้งนี้โรงงานผลิตปูนซีเมนต์ได้รับประกาศเกียรติคุณสถานประกอบการดีเด่นด้านความปลอดภัยในการทำงาน
  รวมทั้งการจัดการและดูแลสภาพสภาพแวดล้อมในการทำงานจากสำนักงานสวัสดิการและ
  คุ้มครองแรงงาน โดยปัจจุบันโรงงานปูนซีเมนต์และบริษัท ทีพีไอ คอนกรีต จำกัด
  อยู่ระหว่างการเตรียมความพร้อมเพื่อเข้าสู่ระบบมาตรฐาน มอก. 18001

13.3.2 ทีพีไอ โพลีน กับสังคม

  ด้วยความมุ่งมั่น ตลอดในช่วง 10 ปีที่ผ่านมา บริษัท ทีพีไอ โพลีน จำกัด (มหาชน)
  ได้ตระหนักถึงการ
  รับผิดชอบในการช่วยเหลือสังคมและได้ให้ความสำคัญกับการพัฒนาสังคมให้เจริญควบคู่ไปกับการพัฒนาอุตสาหกรรม
  โดยยึดมั่น ปรัชญาที่ว่า การเป็นบรรษัทภิบาลที่ดี ก็คือเราจะต้องร่วมอยู่ในสังคมอย่างสร้างสรรค์
  โดยบริษัทฯ ได้ทำกิจกรรมเพื่อสังคมตลอดจนให้ความร่วมมือกับหน่วยงานและองค์กรการกุศล
  สาธารณประโยชน์ต่างๆ อย่างต่อเนื่องและเป็นรูปธรรม
  รวมทั้งกิจกรรมในทางสร้างสรรค์สังคมด้านต่างๆ

  กิจกรรมทางด้านศาสนา

  1. วันที่ 7 มีนาคม 2545 จัดโครงการบรรพชาสามเณรภาคฤดูร้อนร่วมกับวัดอ้อน้อย
  จังหวัดนครปฐม โดยบริจาคเป็นเงิน 200,000 บาท

  2. วันที่ 26 กรกฎาคม 2545 ร่วมสร้างโรงทานงานบำเพ็ญกุศลและกิจกรรมเฉลิมพระเกียรติ
  “50 พรรษา มหาวชิราลงกรณ์” ที่วัดยานนาวา โดยร่วมบริจาคเป็นเงิน 20,000 บาท

  3. วันที่ 10 สิงหาคม 2545 ร่วมงาน 12 สิงหา พระบรมราชินีนาถ ที่วัดยานนาวา
  โดยร่วมบริจาคเป็นเงิน 100,000 บาท

  4. โครงการอุปสมบทเพื่อถวายเป็นพระราชกุศลแด่พระบาทสมเด็จพระเจ้าอยู่หัว
  เนื่องในวโรกาสทรงพระชนม์มายุครบ 75 พรรษา
  เป็นโครงการที่จัดทำขึ้นเพื่อเป็นการทดแทนคุณบิดา มารดา
  รวมทั้งเป็นการเสริมสร้างผลบุญเพื่อให้บริษัทฯ รอดพ้นจากวิกฤติการณ์ที่เผชิญอยู่ในปัจจุบัน
  เป็นเวลา 1 เดือน ตั้งแต่วันที่ 4 ธันวาคม 2545 – 5 มกราคม 2546
  มีบุคคลทั่วไปรวมทั้งพนักงานของบริษัทฯ เข้าร่วมในโครงการอุปสมบทในครั้งนี้รวมทั้งสิ้น 126 รูป
  เป็นพนักงานของบริษัทฯ จำนวน 58 รูป โดยบริษัทฯ บริจาคเป็นจำนวน 100,000 บาท
  และบริษัท ทีพีไอ คอนกรีต จำกัด บริจาคเป็นจำนวน 100,000 บาท

กิจกรรมเพื่อการศึกษา 

  1. โครงการพิพิธภัณฑ์เด็กกรุงเทพมหานคร จัดขึ้นเมื่อวันที่ 17-18 กรกฎาคม 2545 ณ
  พิพิธภัณฑ์เด็กกรุงเทพมหานคร โดยร่วมกับโรงเรียนในความอุปถัมภ์ของวัดอ้อน้อย จำนวน 6
  โรงเรียน คือ โรงเรียนศูนย์ชุมชนการเรียนรู้ธรรมอิสระ โรงเรียนเมืองเก่ากำแพงแสน
  โรงเรียนวัดวังน้ำเขียว โรงเรียนบ้านสระน้ำส้ม โรงเรียนวัดลาดหญ้าไทร โรงเรียนวัดสองห้อง
  มีเยาวชน เข้าร่วมโครงการจำนวน 240 คน โดยมีวัตถุประสงค์ของโครงการฯ คือ
  เพื่อเผยแพร่ความรู้แก่เยาวชนด้วยการ
  ทัศนศึกษาเรียนรู้ด้วยสื่อการเรียนการสอนที่ทันสมัยและลงมือปฏิบัติด้วยตนเองจนเกิดทักษะในการเรียนรู้จากของจริง
  สามารถนำกระบวนการทางวิทยาศาสตร์ไปปรับใช้ในชีวิตประจำวันได้
  ผลที่ได้รับนักเรียนได้ให้ความสนใจในกิจกรรมและประสบความสำเร็จตามวัตถุประสงค์ของโครงการ

  2. โครงการทีพีไอส่งเสริมคุณค่าเยาวชนไทย (รณรงค์ป้องกันยาเสพติด) จัดขึ้นเมื่อวันที่ 29-30
  สิงหาคม 2545 จำนวน 2 วัน ณ โรงเรียนยานนาเวศวิทยาคม และโรงเรียนศิลปวัฒนา
  เขตสาทร จังหวัดกรุงเทพมหานคร เด็กนักเรียนเข้าร่วมกิจกรรมทั้งหมดจำนวน 823 คน
  และได้เชิญนางปราณี ภานุภาส (วิทยากรจากโรงพยาบาลธัญญารักษ์)
  มาบรรยายให้ความรู้เกี่ยวกับโทษและพิษภัยของยาเสพติด
  ผลที่ได้รับนักเรียนได้ให้ความสนใจในกิจกรรมและประสบความสำเร็จตามวัตถุประสงค์ของโครงการ

  3. โครงการอบรมผู้นำเยาวชนวนเกษตรแบบยั่งยืน จัดขึ้นเมื่อวันที่ 6 กันยายน 2545 ณ
  วัดมงคลชัยพัฒนา อ.เฉลิมพระเกียรติ์ จ.สระบุรี โดยร่วมกับโรงเรียนบ้านซับพริกและโรงเรียน
  บ้านซับบอน มี เยาวชนเข้าร่วมโครงการจำนวน 108 คน
  เยาวชนที่เข้าร่วมโครงการได้รับความรู้เกี่ยวกับการจัดการกับทรัพยากรที่ดินทำกินได้อย่างถูกต้องและพัฒนาการเกษตรแบบผสมผสาน
  นอกจากนั้นยังสามารถนำความรู้ที่ได้รับไปประกอบอาชีพและประยุกต์ใช้กับท้องถิ่นตนเอง

  4. โดยมูลนิธิสิ่งแวดล้อมเพื่อชีวิตร่วมกับบริษัท กรังด์ปรีซ์ อินเตอร์เนชั่นแนล จำกัด และ บริษัท
  ทีพีไอ โพลีน จำกัด (มหาชน) กำหนดจัดขึ้นในวันที่ 14 –15 ธันวาคม 2545
  โดยเส้นทางการแข่งขันได้เข้าเยี่ยมชมและปล่อยพันธุ์ปลาที่วัดมงคลชัยพัฒนา
  ซึ่งเป็นโครงการอันเนื่องมาจากพระราชดำริร่วมปลูกต้นไม้ที่เขื่อนป่าสักชลสิทธิ์
  และได้มีการกำหนดให้ผู้เข้าร่วมแข่งขันจัดรวบรวมอุปกรณ์ การเรียน
  และข้าวสารนำมามอบให้กับเด็กนักเรียนโรงเรียนบ้านซับพริก จ.สระบุรี และบริษัท ทีพีไอ โพลีน
  จำกัด (มหาชน) ได้ร่วมบริจาคเครื่องคอมพิวเตอร์ จำนวน 1 เครื่อง นอกจากนั้นมูลนิธิฯ
  ยังได้บริจาคสมทบอีกโดยมอบเป็นทุนการศึกษาแก่เด็กนักเรียนที่เรียนดีแต่ขาดแคลนทุนทรัพย์ทุนละ
  1,500 บาท จำนวน 20 ทุนและทุนอาหารกลางวัน จำนวน 10,000 บาท
  สำหรับการจัดงานครั้งนี้ สื่อให้เห็นว่าเป็นการจัดกิจกรรมในเชิงท่องเที่ยวเพื่อการอนุรักษ์
  ซึ่งนอกจากจะได้รับความรู้ ความสนุกสนานเพลิดเพลินแล้ว
  ยังทำประโยชน์ให้เกิดแก่สังคมเพื่อชีวิตที่ ขาดแคลนและด้อยโอกาส

  5. โครงการอบรมเยาวชนในสถานบำบัด รักษา
  แก้ไขและฟื้นฟูเด็กและเยาวชนผู้ติดยาเสพติดบ้าน ฟ้าใส
  โดยมูลนิธิธรรมอิสระร่วมกับมูลนิธิสิ่งแวดล้อมเพื่อชีวิตโดยบริษัท ทีพีไอ โพลีน จำกัด (มหาชน)
  จัดขึ้นเมื่อวันที่ 27 กันยายน 2545
  ซึ่งวัตถุประสงค์ของโครงการเพื่อให้เยาวชนที่สถานบำบัดเด็กบ้านฟ้าใส จำนวน 80 คน
  ที่ดำเนินชีวิตผิดพลาด ขาดการยับยั้งชั่งใจ และตกเป็นทาสของ ยาเสพติด
  สามารถนำธรรมะที่ได้รับการอบรมไปปฏิบัติให้ถูกต้องตามครรลองคลองธรรม
  พร้อมทั้งมีการปรับเปลี่ยนทัศนคติและพฤติกรรมให้มีรากฐานแห่งคุณธรรม
  และในการนี้มูลนิธิสิ่งแวดล้อมเพื่อชีวิตได้มีการมอบเตาอบพร้อมอุปกรณ์ทำขนม ฯลฯ
  ให้แก่สถานบำบัดเด็กบ้านฟ้าใส เพื่อให้ เยาวชนได้รับการฝึกอบรมอาชีพ
  สามารถนำไปประกอบอาชีพสุจริตเลี้ยงดูตนเองและครอบครัว ต่อไป
  และไม่หวนกลับไปใช้หรือขายยาเสพติดอีก ซึ่งจะส่งผลเสียต่อสังคมโดยรวมและประเทศชาติ

กิจกรรมเพื่อชุมชน

  1. สนับสนุนโครงการสมาชิกอุปถัมภ์หนังสือสถานการณ์สิ่งแวดล้อมไทยปี 2542-2543
  แก่มูลนิธิโลก สีเขียว เพื่อส่งไปยังห้องสมุดโรงเรียน จำนวน 100 แห่งทั่วประเทศ
  โดยทางมูลนิธิฯ สนับสนุนเงินเป็นจำนวน 35,000 บาท

  2. สนับสนุนโครงการปลูกปะการังเพื่อการอนุรักษ์และการขยายพันธุ์สัตว์น้ำ ของสโมสรโรตารี่
  ตากสิน – ธนบุรี โดยวัตถุประสงค์ของโครงการฯ เพื่อความสมดุลย์ของระบบนิเวศ
  เพื่อดำเนินการฟื้นฟูและอนุรักษ์ปะการังรวมทั้งทำความเข้าใจและสร้างความตระหนักให้กับประชาชนในพื้นที่โครงการและประชาชนทั่วไปถึงคุณค่าของปะการัง
  เพื่อให้เกิดความร่วมมือในการอนุรักษ์แนวปะการังต่อไป เป็นจำนวนเงิน 30,000 บาท

  3. สนับสนุนเงินในการซื้อเครื่องอุปโภคบริโภค
  เพื่อช่วยเหลือผู้ประสบภัยน้ำท่วมในเขตอำเภอท่าเรือ จังหวัดอยุธยา เป็นเงินจำนวน 59,803
  บาท

  4. จัดมอบผ้าห่มกันหนาวจำนวน 800 ผืน ให้กับนักเรียนจำนวน 11 โรงเรียนและชาวบ้าน ณ
  สำนักสงฆ์วังน้ำทิพย์ อำเภอไชยปราการ จังหวัดเชียงใหม่ และ จัดมอบผ้าห่มกันหนาวจำนวน
  300 ผืน ให้กับนักเรียนโรงเรียนวัดบ้านหนองมะค่า อำเภอปากช่อง จังหวัดนครราชสีมา

  ดังนั้น จึงกล่าวได้ว่าบริษัท ทีพีไอ โพลีน จำกัด (มหาชน)
  เป็นบริษัทหนึ่งที่คืนกำไรสู่ประชาชนและสังคมในอันดับต้นๆของประเทศและเป็นองค์กรเอกชนขนาดใหญ่ที่มีความตระหนักและพยายามในอันที่จะรักษาและปรับปรุงสภาพแวดล้อมที่ดีให้ดำรงอยู่อย่างยั่งยืนสืบต่อไป